เปิดพอร์ตแบงก์รัฐปล่อยกู้พุ่ง5ล้านล.
คลังเผยยอดสินเชื่อแบงก์รัฐแตะ 5 ล้านล้าน ส่วน เอ็นพีแอล ส่อท่าขาลง ล่าสุดเหลือ 1.8 แสนล้าน
28 ต.ค. 2560

คลังเผยยอดสินเชื่อแบงก์รัฐแตะ 5 ล้านล้าน ส่วน เอ็นพีแอล ส่อท่าขาลง ล่าสุดเหลือ 1.8 แสนล้านสำนักงานเศรษฐกิจการคลัง (สศค.) รายงานยอดคงค้างสินเชื่อของสถาบันการเงินเฉพาะกิจ 6 แห่ง ได้แก่ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารอิสลามแห่งประเทศไทย (ไอแบงก์) ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) และธนาคารเพื่อการส่งออกและ นำเข้าแห่งประเทศไทย (เอ็กซิมแบงก์) มียอดสินเชื่อคงค้าง ณ สิ้นเดือน มิ.ย. 2560  รวมทั้งสิ้น 5.05 ล้านล้านบาท เพิ่มขึ้นจาก ณ สิ้นเดือน ธ.ค. 2559 ที่มียอดสินเชื่อรวม 4.92 ล้านล้านบาททั้งนี้ พบว่ายอดหนี้ที่ไม่ก่อให้เกิดรายได้ (เอ็นพีแอล) มีแนวโน้ม ลดลง เนื่องจากมีการขายหนี้เสียออกไป โดย ณ สิ้นเดือน มิ.ย. 2560 มียอดเอ็นพีแอล อยู่ที่ 1.81 แสนล้านบาท ลดลงจาก ณ สิ้นเดือน ธ.ค. 2559 ที่มียอดเอ็นพีแอล 2.22 แสนล้านบาท ส่วนลูกหนี้ที่รอการชดเชยจาก รัฐบาลตามธุรกรรมนโยบายรัฐ (พีเอสเอ) อยู่ที่ 2.69 แสนล้านบาท เพิ่มขึ้นจากต้นปีที่มียอดพีเอสเอที่ 2.32 แสนล้านบาท